الغ خان

الماس بیگ (وفات: 1301ء یا 1302ء) جو اپنے لقب الغ خان سے معروف ہیں، سلطنت دہلی کے فرماں روا علاء الدین خلجی کے بھائی اور سالار تھے۔ انہیں بیانا کا اقتدار حاصل تھا۔ سنہ 1296ء میں علاء الدین خلجی کے سلطنت دہلی کی تخت نشینی میں الغ خان کا انتہائی اہم کردار رہا ہے۔ الغ خان سلطان جلال الدین خلجی کو بہلا پھسلا کر کڑا مانک پور لے آئے جہاں علاء الدین نے انہیں قتل کر دیا۔ بعد ازاں انہوں نے ملتان کا انتہائی کامیاب محاصرہ کیا اور جلال الدین کے خاندان کے بچ رہنے والے افراد کو زیر کر لیا۔

سنہ 1298ء میں خانیت چغتائی کی جانب سے منگول ہندوستان پر حملہ آور ہوئے۔ چنانچہ الغ خان ان منگولوں کے خلاف ڈٹے رہے، بالآخر ان منگولوں کو پسپا ہونا پڑا۔ علاء الدین کی اس فتح نے ان کے قد کو مزید بلند کر دیا۔ اگلے سال الغ اور نصرت خان نے متمول صوبہ گجرات پر حملہ کیا۔ اس فتح کے نتیجے میں علاء الدین کے شاہی خزانے بھر گئے۔ نیز الغ خان نے منگولوں کے خلاف معرکہ کلی میں بھی فوجی کمک کی قیادت تھی اور محاصرہ رنتھمبور (1301ء) کے ابتدائی مرحلوں کے کماندار رہے تھے۔ رنتھمبور کی مہم ختم ہونے کے کچھ مہینوں بعد الغ خان کا انتقال ہو گیا۔

ابتدائی زندگی 
الغ خان کا اصل نام الماس خان تھا۔ ان کے والد شہاب الدین مسعود خلجی خاندان کے بانی سلطان جلال الدین خلجی کے بڑے بھائی تھے۔ علاء الدین خلجی کے علاوہ الغ کے مزید دو بھائی قطلغتگین اور محمد بھی تھے۔

علاء الدین اور الغ خان دونوں کا نکاح جلال الدین خلجی کی بیٹیوں سے ہوا تھا۔ جب جلال الدین سلطنت دہلی کے تخت پر متمکن ہوئے تو انہوں نے علاء الدین کو امیر تزک اور الماس بیگ کو آخور بیگ (شہ سوار) کے منصب عطا کیے۔

علاء الدین کی تخت نشینی 
سنہ 1291ء میں سلطان جلال الدین خلجی نے علاء الدین کو صوبہ کڑا کا حاکم بنایا۔ اگلے کچھ برس میں علاء الدین نے جلال الدین خلجی کو تخت سے ہٹانے دیوگیری پر حملہ آور ہوا، فتح کے بعد ہاتھ آئے مال غنیمت کو بجائے دلی بھیجنے کے کڑا لے آیا اور یہاں سے سلطان کو معذرت نامہ روانہ کر دیا۔ تاہم الغ خان نے سلطان کو یقین دلایا کہ علاء الدین باغی نہیں ہوا ہے۔ نیز انہوں نے سلطان کو یہ کہہ کر کڑا جانے کے لیے رضامند کر لیا کہ اگر سلطان خود کڑا جا کر علاء الدین کو معاف نہ کریں تو وہ اس احساس جرم کی وجہ سے خود کشی کر لے گا۔ چنانچہ سلطان کڑا پہنچے جہاں علاء الدین نے 20 جولائی 1296ء کو انہیں قتل کر دیا۔

بعد ازاں جب علاء الدین خلجی سلطنت دہلی کے تخت پر متمکن ہوئے تو انہوں نے اپنے بھائی الماس کو "الغ خان" (عظیم خان) کا خطاب دے کر بار بیگ بنا دیا۔

حوالہ جات

کتابیات 

 
 
 
 
 
 
 

بھارتی سنی مسلمان
تیرہویں صدی کی پیدائشیں
چودہویں صدی کی وفیات
علاء الدین خلجی
ہندوستانی جرنیل
ویکی ڈیٹا سے مطابقت رکھنے والی مختصر تفصیل